Document ID: 32001D0486

Απόφαση της Επιτροπής
της 15ης Ιουνίου 2001
για τη χρηματοδοτική ενίσχυση της Κοινότητας για την καταπολέμηση του καταρροϊκού πυρετού του προβάτου στην Ιταλία το 2000
[κοινοποιηθείσα υπό τον αριθμό Ε(2001) 1613]
(Το κείμενο στην ιταλική γλώσσα είναι το μόνο αυθεντικό)
(2001/486/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1), και ιδίως τα άρθρα 6 και 9,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(2), όπως τροποποιήθηκε τελευταία από την απόφαση 2001/12/ΕΚ(3), και ιδίως το άρθρο 3 παράγραφοι 3 και 5,
Εκτιμώντας τα ακόλουθα:
(1) Κρούσματα καταρροϊκού πυρετού του προβάτου παρουσιάστηκαν στην Ιταλία το 2000. Η εμφάνιση της νόσου αποτελεί κίνδυνο για τα κοινοτικά αποθέματα. Με σκοπό την αποφυγή της εξάπλωσης της νόσου και τη συμμετοχή στην καταπολέμησή της, η Κοινότητα μπορεί να συμβάλλει χρηματοδοτικά στις επιλέξιμες δαπάνες που πραγματοποίησε το κράτος μέλος.
(2) Μόλις επιβεβαιώθηκε επίσημα η εμφάνιση του καταρροϊκού πυρετού του προβάτου, οι ιταλικές αρχές ανέφεραν ότι έλαβαν τα μέτρα που απαριθμούνται στο άρθρο 3 παράγραφος 2 της απόφασης 90/424/ΕΟΚ, εφόσον τα μέτρα αυτά είχαν προσαρμοστεί στην επιδημιολογική ιδιαιτερότητα του καταρροϊκού πυρετού του προβάτου.
(3) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(4), τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Για σκοπούς δημοσιονομικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(4) Η χρηματοδοτική συνδρομή της Κοινότητας χορηγείται υπό τον όρο ότι οι προβλεπόμενες ενέργειες πραγματοποιούνται αποτελεσματικά και ότι οι αρχές διαβιβάζουν όλα τα αναγκαία στοιχεία εντός των καθορισμένων προθεσμιών.
(5) Κρίνεται σκόπιμο να διευκρινιστούν οι όροι "άμεση και προσήκουσα αποζημίωση των εκτροφέων" που χρησιμοποιούνται στο άρθρο 3 παράγραφος 2 της απόφασης 90/424/ΕΟΚ και να οριστεί καλύτερα η έννοια των όρων δαπάνες καταστροφής, καθαρισμού, απολύμανσης και απεντόμωσης που χρησιμοποιούνται στο άρθρο 3 παράγραφος 5 της απόφασης 90/424/ΕΟΚ.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ιταλία μπορεί να λάβει κοινοτική χρηματοδοτική ενίσχυση για τις επιλέξιμες δαπάνες που πραγματοποίησε στο πλαίσιο των μέτρων καταπολέμησης των εστιών του καταρροϊκού πυρετού του προβάτου που εμφανίστηκαν το 2000.
Άρθρο 2
1. Η χρηματοδοτική συνδρομή της Κοινότητας καταβάλλεται με βάση:
- τα δικαιολογητικά έγγραφα που υπέβαλε η Ιταλία για την άμεση και προσήκουσα αποζημίωση των εκτροφέων για τη σφαγή, την καταστροφή των ζώων και ενδεχομένως των προϊόντων τους, για τον καθαρισμό, την απολύμανση και την απεντόμωση των εγκαταστάσεων και του εξοπλισμού και για την καταστροφή των μολυσμένων ζωοτροφών και του μολυσμένου εξοπλισμού,
- τα αποτελέσματα των ελέγχων της Επιτροπής που αναφέρονται στο άρθρο 3.
2. Τα έγγραφα που αναφέρονται στην παράγραφο 1 περιλαμβάνουν επιδημιολογική έκθεση η οποία καλύπτει κάθε εκμετάλλευση στην οποία έχουν σφαγεί και καταστραφεί πρόβατα, και οικονομική έκθεση.
Η οικονομική έκθεση λαμβάνει υπόψη την κατηγορία των ζώων που καταστράφηκαν ή εσφάγησαν και καταστράφηκαν σε κάθε εκμετάλλευση λόγω του καταρροϊκού πυρετού του προβάτου. Οι εκθέσεις αυτές παρέχονται σε ηλεκτρονική μορφή σύμφωνα με το υπόδειγμα και το μορφότυπο που απαιτούνται από την Επιτροπή.
3. Τα δικαιολογητικά έγγραφα τα οποία αφορούν τα μέτρα που έχουν ληφθεί κατά τη διάρκει της περιόδου που αναφέρεται στο άρθρο 1 διαβιβάζοντας το αργότερο στις 30 Ιουνίου 2001.
4. Για τους σκοπούς της παρούσας απόφασης, ως "άμεση και προσήκουσα αποζημίωση" θεωρείται η αποζημίωση που καταβάλλεται μέσα σε ενενήντα ημέρες μετά τη σφαγή των ζώων και η οποία αντιστοιχεί στην αξία που είχαν τα ζώα αμέσως πριν μολυνθούν· ως "δαπάνες καταστροφής, καθαρισμού, απολύμανσης, απεντόμωσης" θεωρούνται οι δαπάνες αγοράς, χωρίς ΦΠΑ, των αναγκαίων προϊόντων, για τον καθαρισμό, την απολύμανση και την απεντόμωση των σχετικών εκμεταλλεύσεων, καθώς και οι δαπάνες που είναι αναγκαίες για την καταστροφή των σφαγίων.
Άρθρο 3
Η Επιτροπή μπορεί να πραγματοποιήσει επιτόπιους ελέγχους σε συνεργασία με τις αρμόδιες εθνικές αρχές για να εξακριβώσει την εφαρμογή των ανωτέρω μέτρων και τις σχετικές δαπάνες.
H Επιτροπή ενημερώνει τα κράτη μέλη σχετικά με τα αποτελέσματα των ελέγχων που διενεργήθηκαν.
Άρθρο 4
Η παρούσα απόφαση απευθύνεται στην Ιταλική Δημοκρατία.
Βρυξέλλες, 15 Ιουνίου 2001.

Labels: 19
5
0
6
18